何子應少卿作金華書院要老夫賦詩因成長句一首
作者：汪藻
朝代：宋

paragraphs: 詞林根柢須人品，四海聲名誰藉甚。
金華真是第一流，好泛扁舟著宫錦。
向來奮舌動天意，不怕惠文霜凜凜。
忽然飄落九疑山，坐對秋風行兩稔。
手栽巖桂友羣石，收拾清香供燕寢。
笑隨蠻俗且南冠，忍說鄉關猶左袵。
人間何事非戲劇，鶴有乘軒蛙給廩。
功名入手談笑間，誰謂收之如拾瀋。
況君風骨未渠艾，意氣文章天所稟。
我今頭白奚所爲，柏樹誰知問從諗。
雖云百里間何闊，同在邯鄲一羈枕。
遙知袖手正書空，讀罷離騷還痛飲。